
	  Parlamentul României   

 Camera Deputaţilor


	COMISIA PENTRU ADMINISTRAŢIE

PUBLICĂ, AMENAJAREA TERITORIULUI 

ŞI ECHILIBRU ECOLOGIC

           Nr. 26/150/28.04.2011                                   
  Pl-x 132/2011
	   COMISIA JURIDICĂ, DE   DISCIPLINĂ ŞI IMUNITĂŢI

Nr.31/305/28.04.2011


BIROULUI PERMANENT AL

CAMEREI DEPUTAŢILOR


Vă înaintăm, alăturat, Raportul Comun asupra propunerii legislative privind modificarea şi completarea Legii nr.215/2001 a administraţiei publice locale şi a Legii nr.393/2004 privind Statutul aleşilor locali, trimisă Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond cu adresa nr. Pl.x 132 din 11 aprilie 2011, înregistrată sub nr. 26/150 din 14 aprilie 2011, respectiv sub nr. 31/305 din 12 aprilie 2011.


În raport de obiectul şi conţinutul său, propunerea legislativă face parte din categoria legilor organice.



PREŞEDINTE,



PREŞEDINTE,


           Sulfina BARBU



  Daniel BUDA

RAPORT COMUN

asupra propunerii legislative privind modificarea şi completarea Legii nr.215/2001 a administraţiei publice locale şi a Legii nr.393/2004 privind Statutul aleşilor locali

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate, spre dezbatere, în fond, în procedură obişnuită, cu propunerea legislativă privind modificarea şi completarea Legii nr.215/2001 a administraţiei publice locale şi a Legii nr.393/2004 privind Statutul aleşilor locali, trimisă cu adresa nr. Pl. x 132 din 11 aprilie 2011 şi înregistrată cu nr. 26/150 din 14 aprilie 2011, respectiv, nr.31/305 din 12 aprilie 2011. 

Conform dispoziţiilor art.75 din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, prima Cameră sesizată este Camera Deputaţilor. 

Consiliul Legislativ a avizat negativ propunerea legislativă, conform avizului nr. 406 din 5.04.2011.

Propunerea legislativă are ca obiect de reglementare modificarea Legii administraţiei publice locale nr.215/2001, republicată, cu modificările şi completările  ulterioare, şi a Legii nr.393/2004 privind Statutul aleşilor locali, cu modificările şi completările ulterioare, în sensul ca viceprimarul să fie numit de către primar din rândul consilierilor locali în funcţie, aceasta fiind, potrivit Expunerii de motive, „o soluţie practică menită să flexibilizeze activitatea autorităţilor administraţiei publice locale”.

În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au examinat propunerea legislativă sus menţionată, în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă sus menţionată, în şedinţa din 27 aprilie 2011. Membrii Comisiei juridice, de disciplină şi imunităţi au examinat propunerea legislativă mai sus menţionată, de asemenea, în şedinţa din 27 aprilie 2011.

Din numărul total de 30 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 30 deputaţi. Din numărul total de 22 membri ai Comisiei juridice, de disciplină şi imunităţi au participat la dezbateri 12 deputaţi.



La dezbateri au participat, în calitate de invitaţi, conform prevederilor art.54 şi 55 din Regulamentul Camerei Deputaţilor, republicat, domnul Mironescu Laurenţiu, secretar general al Ministerului Administraţiei şi Internelor şi doamna Irina Alexe – şef al Departamentului pentru Relaţia cu Parlamentul din cadrul Ministerului Administraţiei şi Internelor.                                                                                                                                                  

Cu ocazia dezbaterilor s-a constatat că soluţia propusă prin prezenta iniţiativă legislativă nu ţine seama de celelalte dispoziţii din cuprinsul Legii nr.215/2001, cu care textul în vigoare este corelat în prezent, astfel că, prin modificările propuse, se afectează concepţia în ansamblu a acestei legi.


Astfel, având calitatea de consilier local, deci făcând parte din autoritatea deliberativă, numai aceasta este abilitată să aleagă din rândul membrilor săi consilierul care va îndeplini funcţia de viceprimar şi, respectiv, de a-l schimba din funcţie.


De altfel, prin întreaga reglementare a Legii nr.215/2001, viceprimarului i se aplică acelaşi regim juridic ca şi consilierului local. În acest sens, precizăm că, în conformitate cu art.57 alin.(7), pe durata executării mandatului, viceprimarul îşi păstrează statutul de consilier local, iar potrivit art.51 alin.(4), fiecare consilier local şi viceprimarul sunt obligaţi să prezinte un raport anual de activitate.


De asemenea, din coroborarea normelor care reglementează dizolvarea consiliului local rezultă că funcţia de viceprimar încetează ca urmare a pierderii calităţii de consilier local prin dizolvarea consiliului local din care face parte. 

Potrivit art.72 alin.(4) teza întâi din Legea nr.215/2001, text rămas nemodificat, dacă devin vacante, în acelaşi timp, atât funcţia de primar, cât şi funcţia de viceprimar, consiliul local alege un nou viceprimar.


Soluţia propusă, prin care se doreşte ca viceprimarul să fie numit de primar, nu este corelată nici cu prevederile art.1 alin.(5) din Legea nr.67/2004 pentru alegerea autorităţilor administraţiei publice locale, republicată, cu modificările şi completările ulterioare, conform cărora viceprimarii se aleg prin vot indirect de către consiliile locale.


În acelaşi context, s-a apreciat că, la art. II, referitor la textul propus pentru art.15 alin.(1) din Legea nr.393/2004, norma actuală vizează încetarea calităţii de primar şi, respectiv, de preşedinte al consiliului judeţean, şi nicidecum încetarea calităţii de viceprimar.

Având în vedere considerentele de mai sus, prezenta propunere legislativă nu poate fi promovată în actuala redactare, intervenţia legislativă fiind insuficientă pentru aplicarea soluţiei propuse, care, în aceste condiţii, va genera contradicţii cu reglementările în vigoare din cuprinsul Legii nr.215/2001, dar şi din cadrul altor acte normative.


În urma examinării intervenţiei legislative şi a opiniilor exprimate de către membrii celor două Comisii, s-a hotărât, cu unanimitate de voturi, să se supună plenului Camerei Deputaţilor, respingerea  propunerii legislative privind modificarea şi completarea Legii nr.215/2001 a administraţiei publice locale şi a Legii nr.393/2004 privind Statutul aleşilor locali.


În raport de obiectul şi conţinutul său, propunerea legislativă  face parte din categoria legilor organice.

PREŞEDINTE,                           PREŞEDINTE,

           Sulfina BARBU


Daniel BUDA

           SECRETAR,    


SECRETAR,

                Gheorghe CIOCAN                   Gabriel ANDRONACHE
Consilier parlamentar                                                                            Consilier parlamentar,
Sofia Chelaru

Paul Şerban

